फैगौ बिटिसि बिसायख’थियाव 23 नं दिहिरा बियाबाव आदिबासि, नेपाली, मुसलिमनि अनगायैबो बर’ सुबुंनि मददआव देरहागोन होननानै दाबि खालामदों जिएसपिनि बिजाथि घनस्याम दासआ। दिनै बियाबनि भगपारायाव जानाय दोलोनि आफादाव बाहागो लानायनि उनाव खौरांगिरिजों जानाय मोगा मोगियाव दासा बुङो दि बियाबाव बि हारिनि सुबुंफोरा गासै 30,840 भट दं। बिनिनो 20 रोजा भट मोनब्लानो देरहागोन होननानै बुङो। बर’ हारिनि जायगायाव लोंग्रा दै जगायनायनि खामानि मावनो थाखाय बर’ हारिनि सुबुंफोरा भट होगोन होननानै दाबि खालामो बारग’ एम सि एल ए घनस्याम दासआ। गुबुन फार्से भटाव देरहानायनि उनाव बर’ जायगाफोराव लोंनाय दैनि पाइप बसायनानै होगोन होननानैबो फोरमायो। जिएसपि दोलोआ बिटिसि खुंनो गोहो मोनोब्ला बर’-अबर’ सोदोबा थानाय नङा होननानै बुङो घनस्याम दासआ। बिनिखायनो गासैबो हारिनि समान मोनथाय, समान जौगानाय होनायानो गाहाइ थांखि होननानै बुङो।